Sny op uitgawes vir BBP's, nie vir polisie, sê DA | Netwerk24
Deur Philda Essop 18 Julie 2019 14:32
Sny eerder ministeriële uitspattighede as die begroting van die polisie.
Genl. Khehla Sitole, nasionale polisiekommissaris. Foto: Melinda Stuurman
Netwerk24Foto: Melinda Stuurman
Dít is die mening van die DA nadat genl. Khehla Sitole, nasionale polisiehoof, Woensdag aan LP's gesê het die nasionale tesourie het die polisie versoek om sy begroting oor die volgende twee boekjare met R6,2 miljard te sny. Hy het gesê die polisie gaan dringend met die nasionale tesourie vergader in dié verband.
Die DA het Donderdag gesê hy is "diep bekommerd" oor dié toedrag van sake.
Dit sal "rampspoedig" wees vir die polisie wat reeds 'n tekort aan geld, hulpbronne, personeel en toerusting het. "Enige verdere kostebesnoeiings sal net dié omstandighede vererger en beteken landburgers moet met hul lewens betaal," het Andrew Whitfield, DA-LP, in 'n verklaring gesê.
Die party beplan om vir die nasionale tesourie te skryf om dringend duidelikheid te verskaf oor potensiële besnoeiings aan die polisie se begroting.
"Die fiskus is in groot moeilikheid weens voortgesette korrupsie en lae groei, maar die antwoord behoort nie te wees om die begroting van 'n kritieke departement soos die polisie te sny nie, veral nie op 'n tydstip dat ons gemeenskappe oorlogsones geword het nie.
"Begrotingstekorte behoort aandag te kry deur ministeriële uitspattighede te sny. Die nasionale tesourie behoort te begin deur die besteding op baie belangrike persone (BBP's) te besnoei. Suid-Afrikaners betaal R10 miljoen om net een BBP te beskerm. Verder word bykans R4 miljoen per jaar aan elkeen van die 28 ministers toegeken vir drie motors," lui Whitfield se verklaring.
Hy het verder voorgestel dat 'n bykomende R2 miljard aan misdaadbestryding toegeken word deur 'n verdere R200 miljoen aan die begroting van die onafhanklike polisie ondersoekdirektoraat (Opod) te bewillig en 'n verdere R1,8 miljard aan die begroting vir sigbare polisiëring.
"Dit is 'n neutrale voorstel wat bereik kan word binne die huidige begroting deur die begroting vir veiligheid aan BBP's met R2 miljard te sny."